**INTÉZKEDÉSI TERV**

**A 2020/2021. tanévben**

 **Szent István Király Zeneművészeti Szakgimnázium**

**és Alapfokú Művészeti Iskolában a járványügyi készenlét idején alkalmazandó eljárásrendről**

**1. FELKÉSZÜLÉS A NEVELÉSI ÉVRE, TANÉVKEZDÉSRE**

1.1 A köznevelési intézmény területén alapos, mindenre kiterjedő fertőtlenítő takarítást végzünk minden nap.

1.2 A fertőtlenítő nagytakarítás és a rendszeres fertőtlenítő takarítás elvégzéséhez szükséges tisztító- és fertőtlenítő szereket a fenntartó biztosította számunkra.

**2. AZ INTÉZMÉNYEK LÁTOGATÁSA, RENDEZVÉNYEK**

2.1 Az intézményt kizárólag egészséges, tüneteket nem mutató gyermek, tanuló látogathatja. Az oktatásban és nevelésben, illetve az intézmény működtetésében csak egészséges és tünetmentes dolgozó vehet részt. Kérjük a szülőket arról, hogy amennyiben gyermeküknél tüneteket észlelnek, a Nemzeti Népegészségügyi Központ (NNK) aktuális eljárásrendje alapján gondoskodjanak orvosi vizsgálatról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

2.2 Az intézmény területére lépve kötelező a bejáratoknál a kéz alapos fertőtlenítése.

2.3 Intézményünk törekszik, arra, hogy megelőzze az az intézményi csoportosulásokat a tanév folyamán, mind az intézmény területén, mind az intézmény épülete előtt.

2.4 A tanítási órákon, foglalkozásokon a maszk viselése lehetséges, de nem kötelező. Minden osztályterembe kerül kézfertőtlenítő eszköz, amit hangszeres gyakorlás előtt kötelező használni.

2.5 A közösségi terekben egyszerre csak annyi gyermek, tanuló tartózkodhat, hogy betartható legyen a 1,5 méteres védőtávolság. Amennyiben a védőtávolság nem tartható be a közösségi tereken, úgy az ott tartózkodás idején javasolt a szájat és orrot eltakaró maszk viselése.

2.6 A testnevelésórákat az időjárás függvényében törekszünk szabad téren megtartani. Az órák során igyekszünk mellőzni a szoros testi kontaktust igénylő feladatokat.

2.7 A megfelelő védőtávolság betartása különösen fontos a mosdókban, illetve az öltözőkben, ezért a tornaórák előtti és utáni öltözésnél ügyelünk arra, hogy elkerülhető legyen az öltözőkben történő csoportosulás.

2.8 A gyakorlati foglalkozások során a 1,5 méteres védőtávolságot biztosítására törekszünk.

**3. EGÉSZSÉGÜGYI SZEMPONTBÓL BIZTONSÁGOS KÖRNYEZET KIALAKÍTÁSA**

3.1 Az intézmény bejáratánál vírusölő hatású kézfertőtlenítőt biztosítunk, annak használatára mindenkire nézve kötelező jellegű. Az intézménybe érkezéskor, étkezések előtt és után minden belépő alaposan mosson kezet vagy fertőtlenítse a kezét (a tanulók esetében inkább javasolt a szappanos kézmosás).

3.2 A szociális helységekben használata előtt és után kiemelt jelentőségű a szappanos kézmosás, melyet lehetőség szerint vírusölő hatású kézfertőtlenítési lehetőséggel kell kiegészíteni.

3.3 Kiemelt figyelmet fordítunk az alapvető higiénés szabályok betartása. Az egyes tevékenységeket megelőzően és azokat követően szappanos kézmosással vagy alkoholos kézfertőtlenítéssel kell biztosítani a személyes tisztaságot.

3.4 A személyi higiéné alapvető szabályairól a gyermekek, tanulók az osztályfőnököktől részletes, az adott korosztálynak megfelelő szintű tájékoztatást kapnak. A gyermekeknek megtanítjuk meg az úgynevezett köhögési etikettet: papír zsebkendő használata köhögéskor, tüsszentéskor, majd a használt zsebkendő szemetes kukába dobása és alapos kézmosás, esetleg kézfertőtlenítés.

3.5 A köhögéssel, tüsszentéssel a különböző felületekre került vírus inaktiválása érdekében fokozottan ügyelünk az intézmény tisztaságára, a napi többszöri fertőtlenítő takarítás (termekben, a folyosókon és a szociális helységekben) végzünk. A fertőtlenítő takarítás során kiemelt figyelmet fordítunk, a kézzel gyakran érintett felületek (ilyenek a padok, asztalok, székek, az ajtó-, ablakkilincsek, korlátok, villany- és egyéb kapcsolók, közös használatú hangszerek – zongora, pianínó, hárfa, stb. – informatikai eszközök – billentyűzet, monitor, egér, egérpad, stb. – mosdók csaptelepei, WC lehúzók, stb.) valamint a padló és a mosható falfelületek vírusölő hatású szerrel való fertőtlenítésére.

3.6 Zárt térben a kórokozók koncentrációjának csökkentése érdekében kiemelt figyelmet fordítunk a folyamatos vagy rendszeres, fokozott intenzitású természetes szellőztetésre, mely vonatkozik minden zárt térre, így a folyosókra, valamint a szociális helyiségekre is. A helyiségek ablakát időjárás és környező forgalom függvényében lehetőség szerint nyitva tartjuk.

**4. ÉTKEZTETÉSRE VONATKOZÓ SZABÁLYOK**

4.1 Fokozottan ügyelünk az étkezés helyszínének tisztaságára, a rendszeres fertőtlenítésére. A felületek tisztításakor ügyelünk a környezet vírusmentességének a megőrzésére, a munkafolyamatok megfelelő szétválasztásával, valamint gyakoribb fertőtlenítéssel.

4.2 Étkezés előtt és után kiemelt figyelmet fordítunk arra, hogy a tanulóink alaposan mossanak kezet és használják a kézfertőtlenítő eszközöket.

4.3 Az étkezések előtti sorban állás esetén is ügyelünk a védőtávolság betartására.

**5. TANULÓI HIÁNYZÁSOK KEZELÉSE**

5.1 Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például meggyengült immunrendszerű állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak kell tekinteni. Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára.

5.2 Ezen időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban.

**6. TEENDŐK BETEG SZEMÉLY ESETÉN**

6.1 Amennyiben egy gyermeknél, pedagógusnál, vagy egyéb dolgozónál fertőzés tünetei észlelhetők, haladéktalanul el kell őt különíteni, egyúttal értesíteni kell az iskola-egészségügyi orvost, aki az érvényes eljárásrend szerint dönt a további teendőkről. Gyermek esetén a szülő/gondviselő értesítéséről is gondoskodni kell, akinek a figyelmét fel kell hívni arra, hogy feltétlenül keressék meg telefonon a gyermek háziorvosát/házi gyermekorvosát. Azt követően az orvos utasításainak alapján járjanak el, és ennek tartalmáról kérjük, intézményünket értesíteni szíveskedjenek.

6.2 A beteg gyermek felügyeletét ellátó személynek kesztyű és maszk használata kötelező.

6.3 Amennyiben felmerül a COVID-19 fertőzés gyanúja, fontos, hogy megfelelő felkészültséggel rendelkező egészségügyi dolgozó kerüljön értesítésre. A háziorvos, házi gyermekorvos, illetve a kezelőorvos jogosult a COVID-19 fertőzés gyanújára vonatkozóan nyilatkozni. Amennyiben fennáll a gyanú, nekik kötelességük az NNK által kiadott aktuális eljárásrendnek megfelelően ellátni a beteggel kapcsolatos teendőket.

6.4 A gyermek az iskolába – hasonlóan más megbetegedésekhez – kizárólag orvosi igazolással térhet vissza, melyet az intézmények el kell fogadnia, azt saját hatáskörben nem bírálhatja felül.

**7. Iskolánk és telephelyeink biztonságos működésével kapcsolatos további szabályok:**

* 1. A hangszeres gyakorló és tantermekben egyszerre maximum 2 fő gyakorolhat.
	2. A zenekari próbák helyett szólampróbák lesznek. A próbákon kottapultonként a zenekari gyakorlattal ellenkezően minden esetben csak egy-egy hangszeres ülhet.
	3. A kóruspróbáknál szintén szólampróbák lesznek osztott időpontban (45-45 perc)
	4. Az ebédelésnél a szakgimnáziumi 5. és a 6. óra 40 perces lesz, ezzel biztosítva az ebédeltetésre fordítható hosszabb időszakot és így a kisebb csoportokban történő ebédeltetést.
	5. A közös használatú hangszerek fokozott fertőtlenítése elvárt és kötelező.
	6. Az egyéni használatú hangszerek tisztán tartása ajánlott.
	7. A fúvós hangszereknél egyéni gyakorlás során a víz ürítése a cseppfertőzés elkerülésével lehetőleg biztonságos helyre és módon történjen.
	8. A büfénél a biztonsági távolság (1.5 m) betartása kötelező. A maszk viselése és a fokozott higiéniai előírások betartása ajánlott.
	9. Telephelyeinken az adott intézmény intézkedési protokolljának betartása az irányadó és a mi intézményünkével együtt értendő. Az intézmények helyi protokollja az adott iskola honlapján, valamint a helyben szokásos módon megtekinthető, további információkat a kompetens vezetők adnak.
	10. Telephelyeinken a közös használatú hangszerek fertőtlenítését intézményünk által biztosított fertőtlenítő szerekkel tanáraink végzik, amely fertőtlenítő csomag csoportos órát tartó kollégáinknál is megtalálható. A csoportos órák közti szükséges fertőtlenítést az adott iskola takarító személyzete, végzi. Amennyiben ennek kivitelezés partneriskolánk részéről a délután folyamán problémás, úgy iskolánk tanárai végzik.

Jelen intézkedési terv (protokoll) módosításig vagy visszavonásig marad érvényben, a módosítására a járványügyi helyzet alakulásától függően, a tapasztalatok figyelembevételével kerül sor. A módosításról az iskola honlapján és a helyben szokásos módon tájékoztatjuk a tanárokat, szülőket és tanulókat.

Kérjük a kedves kollégákat, növendékeket és a szülőket, hogy csak hiteles forrásokból tájékozódjanak! Az oktatással kapcsolatos híreket a <https://www.kormany.hu/hu> a <https://koronavirus.gov.hu/> és a <https://www.oktatas.hu/> felületein lehet követni, melyet alkalmazunk és iskolánk honlapjára is felteszünk.

A fenti szabályok az iskola minden dolgozójára, tanulójára és látogatójára egyaránt kötelező érvényűek, betartásuk közös érdekünk.